9. ΒΑΣΙΛΙΚΟΝ ΔΙΑΤΑΓΜΑ της 27/27 Σεπτ. 1946 Περί οριστικής αναγνωρίσεως πλοίων ως Ελληνικών και τηρήσεως νηολογίων και ναυτικών υποθηκολογίων παρά του Προξενικού Λιμενάρχου Νέας Υόρκης. Έχοντες υπ’ όψιν το άρθρ. 4 του Α.Ν. 345/1936 «περί αρμοδιότητος και δικαιοδοσίας του Υφυπουργείου Εμπορικής Ναυτιλίας» προτάσει του Ημετέρου επί της Εμπορικής Ναυτιλίας Υπουργού και μετά σύμφωνον γνώμην του Συμβουλίου Επικρατείας (αριθ. 512/19 Σεπτ. 1946) απεφασίσαμεν και διατάσσομεν: Άρθρ.1.-Εις τον Προξενικόν Λιμενάρχην Νέαν Υόρκης λιμενικόν αξιωματικόν του κατά θάλασσαν στρατού ανατίθεται επιπροσθέτως η οριστική αναγνώρισις πλοίων Ελληνικών οιασδήποτε χωρητικότητος και η τήρησις νηολογίου πάσης τάξεως και ναυτικών υποθηκολογίων μετά των λοιπών σχετικών βιβλίων κατά τα περί τούτων ισχύοντα. Η απαιτουμένη δια τοιαύτην αναγνώρισιν ένορκος βεβαίωσις του πλοιοκτήτου δύναται εν προκειμένω να δοθή και ενώπιον της Προξενικής Αρχής. Άρθρ.2.-Δι’ αποφάσεως του Υπουργού Εμπορικής Ναυτιλίας δύναται επί τη αιτήσει του ιδιοκτήτου να εγγραφή εις τα παρά τω Προξενικώ Λιμενάρχη Νέας Υόρκης τηρούμενα νηολόγια πλοίον ορμιζόμενον εις άλλον λιμένα της Β. ή Ν. Αμερικής. Άρθρ.3.-Παν πλοίον εγγραφέν εις τα παρά τω Προξενικώ Λιμενάρχη Νέας Υόρκης τηρούμενα νηολόγια μετεγγράφεται υποχρεωτικώς εις νηολόγιον λιμένος της Επικρατείας δηλουμένου υπό του πλοιοκτήτου εν τη περί αναγνωρίσεως αιτήσει. Επί τούτω ο Προξενικός Λιμενάρχης διαβιβάζει άνευ αναβολής τον φάκελλον της νηολογήσεως μετά πλήρους αποσπάσματος της εν τω νηολογίω μερίδος του πλοίου προς την αρχήν του λιμένος, εις ον τούτο πρόκειται να μετεγγραφή, τηρών αντίγραφα των διαβιβαζομένων πρωτοτύπων, δεν προβαίνει δε εις την διαγραφήν του πλοίου, ειμή μόνον μετά την πραγματοποίησιν της εις τον δηλωθέντα λιμένα της Επικρατείας εγγραφής αυτού, από της ημέρας της οποίας λογίζεται γενομένη και η διαγραφή. Εις παρομοίαν προβαίνει συγχρόνως ενέργειαν εν η περιπτώσει επί του μετεγγραφομένου πλοίου έχει εγγραφή υποθήκη εις το παρ’ αυτώ τηρούμενον νηολόγιον. Το ούτω διαβιβαζόμενον απόσπασμα του υποθηκολογίου αντιγράφεται εις το υποθηκολόγιον του οικείου λιμένος της Επικρατείας προ πάσης άλλης εγγραφής. Δια την μετεγγραφήν ενυποθήκων πλοίων εκ των νηολογίων του Προξενικού Λιμενάρχου Νέας Υόρκης εις τα νηολόγια λιμένων της Επικρατείας δεν απαιτείται η κατά τον εμπορικόν νόμον συναίνεσις των ενυποθήκων δανειστών. Η ισχύς του παρόντος Δ/τος άρχεται από της δημοσιεύσεως αυτού εις την Εφημερίδα της Κυβερνήσεως. Εις τον αυτόν επί της Εμπορικής Ναυτιλίας Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 